Document ID: 31989L0240

KOMISSION DIREKTIIVI,
annettu 16 päivänä joulukuuta 1988,
itseliikkuvia teollisuustrukkeja koskevan jäsenvaltioiden lainsäädännön lähentämisestä annetun neuvoston direktiivin 86/663/ETY mukauttamisesta tekniikan kehitykseen (89/240/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon itseliikkuvia teollisuustrukkeja koskevan jäsenvaltioiden lainsäädännön lähentämisestä 22 päivänä joulukuuta 1986 annetun neuvoston direktiivin 86/663/ETY(1) ja erityisesti sen 10 artiklan,
sekä katsoo, että
direktiivissä 86/663/ETY sallitaan nimenomaisesti itseliikkuvia teollisuustrukkeja koskevien testi- ja tarkastusmenetelmien antaminen noudattaen nostolaitteisiin ja mekaanisiin käsittelylaitteisiin liittyviä yleisiä määräyksiä koskevan jäsenvaltioiden lainsäädännön lähentämisestä 17 päivänä syyskuuta 1984 annetun neuvoston direktiivin 84/528/ETY(2) 22 artiklassa säädettyä tekniikan kehitykseen mukauttamismenettelyä,
näiden testi- ja tarkastusmenetelmien antaminen on tarpeen, jotta voidaan varmistaa, että itseliikkuvat teollisuustrukit ovat direktiivin 86/663/ETY niitä koskevien teknisten vaatimusten mukaisia,
tämän direktiivin täytäntöönpanopäivän olisi oltava sama kuin direktiivissä 86/663/ETY säädetyn, jotta haluttu tavoite voidaan saavuttaa, ja
tämän direktiivin säännökset ovat mekaanisten nostolaitteiden ja mekaanisten käsittelylaitteiden alan teknisten esteiden poistamiseksi annetun direktiivin tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Direktiivin 86/663/ETY soveltamisalaan kuuluvat itseliikkuvien trukkien tasapaino-, näkyvyys- ja toimintatestit on suoritettava liitteessä vahvistettujen menetelmien mukaisesti.
2 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan siten, että ne tulevat voimaan samana päivänä kuin ne säädökset, jotka on annettu direktiivin 86/663/ETY noudattamiseksi. Niiden on ilmoitettava tästä komissiolle viipymättä.
2 Jäsenvaltioiden on huolehdittava, että tässä direktiivissä tarkoitetuista kysymyksistä annetut kansalliset säännökset toimitetaan kirjallisina komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 16 päivänä joulukuuta 1988.

Labels: 7
1
15
8